การที่ภริยาจะเรียกค่าทดแทนจากสามีและภริยาน้อยหรือหญิงอื่นนั้น ภริยาต้องทำอย่างไร
การที่ภริยาจะเรียกค่าทดแทนจากสามีและภริยาน้อยหรือหญิงอื่นนั้น ภริยาต้องฟ้องหย่าสามีและเรียกค่าทดแทนในคดีฟ้องหย่านั้นให้เสร็จสิ้นเป็นคดีเดียวกัน หากภริยาหย่าขาดจากสามีด้วยความยินยอม โดยจดทะเบียนการหย่าแล้ว ภริยาจะฟ้องสามีเรียกค่าทดแทนที่สามีอุปการะเลี้ยงดูหรือยกย่องหญิงอื่นฉันภริยาไม่ได้ค่าทดแทนที่สามีและภริยาน้อยต้องชดใช้แก่ภริยา ศาลจะกำหนดให้เป็นเงินก้อน โดยคำนึงถึงพฤติการณ์และฐานะในสังคมของภริยา

หากภริยาไม่ฟ้องหย่าสามี ภริยามีสิทธิเพียงเรียกค่าทดแทนจากภริยาน้อยที่แสดงตนโดยเปิดเผยเพื่อแสดงว่ามีความสัมพันธ์กับสามีในทำนองชู้สาวเท่านั้น ภริยาจะฟ้องเรียกค่าทดแทนจากสามีไม่ได้

ส่วนกรณีที่สามีไปเป็นชู้กับภริยาผู้อื่นหรือไปร่วมประเวณีกับหญิงอื่นเป็นอาจิณนั้น ตามปกติแล้วการกระทำดังกล่าวจะต้องปกปิด แอบลักลอบกระทำกันในที่ลับ แม้หญิงอื่นจะล่วงละเมิดสิทธิในครอบครัวของภริยาก็ตาม ภริยาก็เรียกค่าทดแทนจากภริยาผู้อื่นหรือหญิงอื่นนั้นไม่ได้ เพราะหญิงดังกล่าวไม่ได้แสดงตนโดยเปิดเผยเพื่อแสดงว่ามีความสัมพันธ์กับสามีในทำนองชู้สาวต่างกับกรณีที่ชายอื่นล่วงเกินภริยาในทางชู้สาว แม้กระทำในที่ลับสามีก็เรียกค่าทดแทนจากชายอื่นนั้นได้

สำหรับจำนวนค่าทดแทนที่ภริยาน้อยต้องชำระให้แก่ภริยานั้นส่วนใหญ่มักจะเรียกร้องให้ชำระเป็นเงินก้อน แต่ภริยาจะบังคับให้ภริยาน้อยยุติความสัมพันธ์ในทำนองชู้สาวกับสามีไม่ได้
นอกจากนี้ หากภริยาน้อยยังไม่ยอมยุติความสัมพันธ์ในทำนองชู้สาวกับสามี ภริยาจะอ้างว่าเป็นการละเมิดสิทธิของภริยาตาม มาตรา ๔๒๐ และมาตรา ๔๔๗ ขอให้ภริยาน้อยชำระค่าเสียหายเป็นรายเดือนนับแต่วัน ฟ้องไปจนกว่าจะยุติความสัมพันธ์เช่นว่านี้มิได้  เพราะเป็นเรื่องที่กฎหมายบัญญัติไว้โดยเฉพาะเป็นพิเศษตามมาตรา ๑๕๒๓ วรรคสองเท่านั้น
ประมวลกฎหมายแพ่งและพาณิชย์,ประมวลกฎหมายวิธีพิจารณาความแพ่งฯ(วิแพ่ง),กฎหมายเยาวชนและครอบครัว